Ta chaꞌuvi kɨvɨ ikuu,
ta iketa‑ra ñuu yukuan,
ta kuaꞌan‑ra ityi ñuu Galilea.
Ta suu‑ñi maa‑ra kaꞌan tyi ra‑nakaꞌan tuꞌun kaꞌan Ndyoo,
ña‑chinu iñi ñayɨvɨ ñuu‑ra chii‑ra.
Yukuan ta ichaa‑ra nuu ñuꞌu ñuu Galilea,
ta vaꞌa ikiꞌin kuenda ñayɨvɨ chii‑ra tyi indyeꞌe‑chi tandɨꞌɨ cha‑isaꞌa‑ra nuu ichiyo viko ñuu Jerusalén tyi ichaꞌan tuku maa‑chi nuu ichiyo viko.
Ta kuaꞌan Jesús inka ndoyo ñuu Caná nuu ñuꞌu ñuu Galilea,
nuu isanduu‑ra ndutya vinu.
Ta ñuu Capernaúm iyo nuu ra‑kuvi tyiñu chiꞌin rey,
ta kuꞌu seꞌe‑ra.
Yukuan ta ichito‑ra tyi inachaa Jesús ñuu Galilea cha‑ichaꞌan‑ra ñuu Judea,
ta ichaꞌan‑ra nuu ndyaa‑ra,
ta ikaꞌan ndaꞌvi‑ra chiꞌin‑ra tyi kuꞌun‑ra kusanduvaꞌa‑ra chii seꞌe‑ra tyi chakuñi kúú kuii‑ra.
Yukuan ta inakaꞌan Jesús,
ta katyi‑ra:
—Tatu mandyeꞌe‑ndo nuu kuꞌva sañaꞌa Ndyoo ta cha‑íyò,
machinu iñi‑ndo.
Ta inakaꞌan‑ra,
ta katyi‑ra:
—Rachaꞌnu,
koꞌo veꞌí cha‑kumañi‑ka kúú seꞌí.
Ta inakaꞌan‑ra,
ta katyi‑ra:
—Kuanuꞌun tyi tyaku seꞌun.
Yukuan ta ichinu iñi‑ra tuꞌun ikaꞌan‑ra,
ta kuanuꞌu‑ra.
Ta ityi kuanuꞌu‑ra,
ta inakitaꞌan‑ra chiꞌin musu‑ra vachi nakiꞌin chii‑ra,
ta isakoto‑chi chii‑ra tyi induvaꞌa seꞌe‑ra.
Yukuan ta indukutuꞌun‑ra chii‑chi naa kuꞌva induvaꞌa kuñi seꞌe‑ra.
Ta inakaꞌan‑chi,
ta katyi‑chi:
—Iku kaa iin ora iketa kaꞌñi chii‑ra.
Ta ikutuñi iñi sutu ra‑kuꞌu tyi kuꞌva yukuan ikaꞌan Jesús,
ta katyi‑ra:
“Tyaku seꞌun.”
Yukuan ta ichinu iñi‑ra chii Jesús chiꞌin tandɨꞌɨ ñayɨvɨ kuu‑ra.
Ta iꞌya kuvi cha‑kuꞌuvi ndoyo isaꞌa Jesús cha‑íyò ta isañaꞌa‑ra tyi Cristo kuu‑ra.
Ta takuan isaꞌa‑ra nuu inachaa‑ra nuu ñuꞌu ñuu Galilea cha‑ichaꞌan‑ra ñuu Judea.